CELEX: 52011DP0189
Language: mt
Date: 2011-05-10 00:00:00
Title: Talba għall-ħarsien tal-immunità parlamentari tas-Sur Bruno Gollnisch Deċiżjoni tal-Parlament Ewropew tal- 10 ta' Mejju 2011 dwar it-talba għall-ħarsien tal-immunità u l-privileġġi ta' Bruno Gollnisch (2010/2097(IMM))

7.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               CE 377/167
            
         It-Tlieta 10 ta’ Mejju 2011Talba għall-ħarsien tal-immunità parlamentari tas-Sur Bruno Gollnisch
   P7_TA(2011)0189
   Deċiżjoni tal-Parlament Ewropew tal-10 ta' Mejju 2011 dwar it-talba għall-ħarsien tal-immunità u l-privileġġi ta' Bruno Gollnisch (2010/2097(IMM))
   2012/C 377 E/26
   
      Il-Parlament Ewropew,
   
               —
            
            
               wara li kkunsidra t-talba ta' Bruno Gollnisch għall-ħarsien tal-immunità tiegħu bi rbit ma' proċedimenti legali pendenti quddiem qorti Franċiża, kif imressqa fl-10 ta' Ġunju 2010 u mħabbra waqt is-seduta plenarja fl-14 ta' Ġunju 2010,
            
         
               —
            
            
               wara li sema' lil Bruno Gollnisch fis-26 ta' Jannar 2011, bi qbil mal-Artikolu 7(3) tar-Regoli ta' Proċedura tiegħu,
            
         
               —
            
            
               wara li kkunsidra l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea, tat-8 ta' April 1965, kif ukoll l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett,
            
         
               —
            
            
               wara li kkunsidra s-sentenzi tal-Qorti tal-Ġustizzja tal-Unjoni Ewropea tat-12 ta' Mejju 1964, tal-10 ta' Lulju 1986, tal-15 u l-21 ta' Ottubru 2008 u tad-19 ta' Marzu 2010 (1),
            
         
               —
            
            
               wara li kkunsidra l-Artikolu 26 tal-Kostituzzjoni tar-Repubblika Franċiża,
            
         
               —
            
            
               wara li kkunsidra l-Artikoli 6(3) u 7 tar-Regoli ta' Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Affarijiet Legali (A7-0154/2011),
            
         
               A.
            
            
               billi Bruno Gollnisch, Membru tal-Parlament Ewropew, talab li titħares l-immunità parlamentari tiegħu b'rabta mal-miżuri li skontu jirrestrinġu il-libertà tiegħu applikati mill-awtoritajiet Franċiżi bħala parti mill-investigazzjoni ġudizzjarja ta' azzjoni u talba għall-kumpens (plainte avec constitution de partie civile) imressqa mil-Lega Internazzjonali Kontra r-Razziżmu u l-Antisemitiżmu fis-26 ta' Jannar 2009 kontra persuna mhux imsemmija b'isimha għal inċitament għall-mibegħda razzjali,
            
         
               B.
            
            
               billi l-Artikolu 8 tal-Protokoll dwar il-Privileġġi u l-Immunitajiet tal-Unjoni Ewropea ma ġiex invokat fit-talba għall-ħarsien tal-immunità u għalhekk ma japplikax,
            
         
               C.
            
            
               billi, skont l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea, li ġie invokat espliċitament minn Bruno Gollnisch fl-ittra tiegħu tal-10 ta' Ġunju 2010 lill-President u li japplika fil-każ preżenti, waqt is-sessjonijiet tal-Parlament Ewropew, il-Membri tiegħu għandhom igawdu fit-territorju tal-Istat tagħhom stess l-immunitajiet mogħtija lil membri tal-parlament tagħhom; u billi dan ma jwaqqafx lill-Parlament Ewropew milli jeżerċita d-dritt tiegħu li jneħħi l-immunità ta' wieħed mill-Membri tiegħu,
            
         
               D.
            
            
               billi, skont it-tieni paragrafu tal-Artikolu 26 tal-Kostituzzjoni tar-Repubblika Franċiża, "l-ebda Membru tal-Parlament ma jista’ jiġi arrestat jew soġġett għal kwalunkwe miżura oħra li ċċaħħdu mil-libertà tiegħu jew li tirrestrinġilu dik il-libertà bħala riżultat ta’ reati kriminali jew minuri mingħajr l-awtorizzazzjoni tal-Assemblea li jagħmel parti minnha, għajr jekk ikun sar reat gravi, fil-każ ta' flagrante delicto jew jekk tkun ingħatat kundanna definittiva", u billi, skont it-tielet paragrafu tal-Artikolu 26, "id-detenzjoni, il-miżuri li jċaħħdu lill-Membru mil-libertà tiegħu jew li jirrestrinġulu dik il-libertà, jew il-proċeduri kriminali kontra Membru tal-Parlament għandhom jiġi sospiżi matul is-sessjoni jekk l-Assemblea li tagħha jkun membru titlob hekk",
            
         
               E.
            
            
               billi l-Parlament għandu diskrezzjoni wiesgħa biex jiddetermina l-orjentazzjoni li jixtieq jagħti lil deċiżjoni wara talba għall-ħarsien tal-immunità ta' wieħed mill-Membri tiegħu (2),
            
         
               F.
            
            
               billi, fil-każ preżenti, il-Parlament ma sab l-ebda evidenza ta' fumus persecutionis, jiġifieri suspett serju u preċiż biżżejjed li l-każ tressaq bl-intenzjoni li ssir ħsara politika lill-Membru,
            
         
               G.
            
            
               billi l-każ ma jaqax fl-ambitu tal-attivitajiet politiċi ta' Bruno Gollnisch bħala Membru tal-Parlament Ewropew; billi fil-fatt jikkonċerna minflok attivitajiet ta' natura purament reġjonali u lokali ta' Bruno Gollnisch bħala kunsillier reġjonali għar-Rhône-Alpes, mandat li Bruno Gollnisch ġie elett għalih b'suffraġju universali dirett u distint minn dak ta' Membru tal-Parlament Ewropew,
            
         
               H.
            
            
               billi Bruno Gollnisch ta spjegazzjoni għala l-istqarrija għall-istampa li tat lok għat-talba għall-ħarsien tal-immunità inħarġet mill-grupp politiku tiegħu fil-Kunsill Reġjonali tar-Rhône-Alpes, fejn iddikjara li nkitbet mill-grupp tal-Front National f'dak ir-reġjun, inkluż il-kap tal-komunikazzjonijiet tiegħu, li "ngħata s-setgħa li jitkellem f'isem l-uffiċjali eletti tal-Front National"; billi l-applikazzjoni tal-immunità parlamentari għal tali sitwazzjoni tikkostitwixxi estensjoni barra minn lokha ta' dawk ir-regoli, li l-għan tagħhom huwa li jiġi evitat kwalunkwe ndħil fil-funzjonament u l-indipendenza tal-Parlament,
            
         
               I.
            
            
               billi l-fatt li l-awtoritajiet Franċiżi adottaw ċerti miżuri li jidhru li jirrstrinġu l-libertà ta’ Bruno Gollnisch qabel ma talbu t-tneħħija tal-immunità tiegħu huwa ksur deplorevoli tal-prerogattivi tal-Parlament; billi, madankollu, ladarba l-awtoritajiet Franċiżi issa formalment talbu t-tneħħija tal-immunità tiegħu sabiex jadottaw tali miżuri fil-futur, ma jeħtieġx aktar li l-immunità ta' Bruno Gollnisch titħares aktar f'dak ir-rigward,
            
         
               J.
            
            
               billi mhuwiex il-kompitu tal-Parlament iżda tal-awtoritajiet ġudizzjarji kompetenti li jiddeċiedu, filwaqt li jirrispettaw il-garanziji demokratiċi kollha, sa liema punt inkisret il-liġi Franċiża dwar l-inċitament għall-mibegħda razzjali u x'jistgħu jkunu l-konsegwenzi ġudizzjarji,
            
         
               K.
            
            
               billi għalhekk l-immunità parlamentari ta' Bruno Gollnisch m'għandhiex titħares,
            
         
               1.
            
            
               Jiddeċiedi li ma jħarisx l-immunità u l-privileġġi ta' Bruno Gollnisch;
            
         
               2.
            
            
               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Franċiża u lil Bruno Gollnisch.
            
         
      (1)  Kawża 101/63 Wagner vs Fohrmann u Krier [1964] Ġabra 195, Kawża 149/85 Wybot vs Faure et [1986] Ġabra 2391, Kawża T-345/05 Mote vs Il-Parlament [2008] Ġabra II-2849, Kawżi Magħquda C-200/07 u C-201/07 Marra vs De Gregorio u Clemente [2008] Ġabra I-7929, u Kawża T-42/06 Gollnisch vs Il-Parlament.
   
      (2)  Kawża T-42/06 Gollnisch vs Il-Parlament fil-paragrafu 101.